ལུགས་གསུམ་པ་ནི།ཇི་སྐད་དུ།སྔ་འགྱུར་རྙིང་མའི་གཏེར་སྟོན་ཆེན་པོ་གླིང་པ་བཅུ་གཉིས་ཀྱི་ཡ་གྱལ་རྡོ་རྗེ་གླིང་པའི་བཀའ་ཐང་གནམ་ལྕགས་མ་ལས།བོན་དང་ཆོས་གཉིས་བོན་སྔ་བས༔ཆོས་ཀྱི་འབྱུང་ཁུངས་བོན་ལ་ཐུག༔ཅེས་དང་།དཔའ་བོ་གཙུག་ལག་ཕྲེང་བས་མཛད་པའི་ཆོས་འབྱུང་མཁས་པའི་དགའ་སྟོན་ལས།འདི་ཡན་གདུང་རབས་ཉི་ཤུ་རྩ་བདུན་དུ།།ཆབ་སྲིད་སྒྲུང་དང་ལྡེའུ་བོན་གྱིས་བསྐྱངས།།དེ་ནས་དམ་པའི་ཆོས་ཀྱི་དབུ་བརྙེས་པ།།རྒྱལ་སྲས་ཀུན་ཏུ་བཟང་པོའི་རྣམ་སྤྲུལ་ནི།།སྤྲུལ་པའི་རྒྱལ་པོ་ཐོ་ཐོ་རི་གཉན་བཙན།།ཞེས་དང་།ཐུའུ་ཀྭན་བློ་བཟང་ཆོས་ཀྱི་ཉི་མས་མཛད་པའི་གྲུབ་མཐའ་ཐམས་ཅད་ཀྱི་ཁུངས་དང་འདོད་ཚུལ་བསྟན་པ་ལེགས་བཤད་ཤེལ་གྱི་མེ་ལོང་ལས།བོད་ཡུལ་མུན་པར་དམ་ཆོས་ཉི་མའི་འོད།།འཆར་བའི་ལམ་ཡངས་འཆའ་༼འཆའ་ནི་སྐབས་འདིར་ལམ་སྲོལ་སོགས་གཏན་ལ་དབབ་པའི་ད་ལྟ་བ་ལ་གོ་དགོས་སོ།།སྒྲིག་པ་པོའི་མཆན་ནོ།༽བར་གཤེན་ལུགས་ཀྱི།།སྐྱ་རེངས་ཕོ་ཉ་སྔོན་དུ་འོངས་པ་ལ།།བོན་ཞེས་གྲགས་པའི་གྲུབ་མཐའི་བྱུང་བ་གླེང་།།ཞེས་གསུངས་པ་ལྟར།རང་ཅག་ཁ་བ་ཅན་དུ་ཐོག་མར་དར་བའི་ཆོས་གཡུང་དྲུང་བོན་གྱི་ལུགས་དང་སྒོ་བསྟུན་པ་ཡིན་ཅིང་།དེ་ལའང་སྟོན་པ་གཤེན་རབ་མི་བོ་ཆེའི་འཁྲུངས་འདས་ཀྱི་ལོ་ཚིགས་ཐད་བཞེད་པ་མི་འདྲ་བ་དུ་མ་མཆིས་ནའང་གཤེན་རབ་མི་བོ་ཆེའི་གདུང་རྒྱུད་ཟམ་མ་ཆད་པ་ལས་བྱོན་པའི་གཡུང་དྲུང་བོན་གྱི་མཁས་གྲུབ་ཆེན་པོ་གཤེན་སྟོན་ཡེ་ཤེས་བློ་གྲོས་ཀྱི་གསུང་དང་སྒོ་བསྟུན་ན་ད་ལྟའི་བར་ལོ་གྲངས་བཞི་སྟོང་ལ་ཉེ་བར་འབྱུང་བ་ཡིན་ནོ།།གོང་སྨྲོས་ཀྱི་ལུགས་མི་འདྲ་བ་གསུམ་སོ་སོར་གོང་བཤད་བཞིན་རྒྱུ་མཚན་གཏན་ཚིགས་རེ་འདྲེན་རྒྱུ་ཡོད་ནའང་སྐབས་འདིར་ལུགས་དང་པོ་དང་ལུགས་གཉིས་པ་གཉིས་ལྟར་འདོད་ན་མི་འཐད་དེ།དང་པོ་ལྟར་ན།རྒྱ་གར་འཕགས་པའི་ཡུལ་གྱི་གསོ་དཔྱད་བོད་ཡུལ་དུ་སྤེལ་བའི་དབུ་ཚུགས་པའི་སྒོ་དང་བསྟུན་ནས་བཤད་པ་ལས།བོད་ཀྱི་གསོ་དཔྱད་དབུ་ཚུགས་པའི་སྒོ་དང་བསྟུན་ནས་མ་བཤད་པའི་ཕྱིར་རོ།།